**ZMLUVA O DIELO**

uzatvorená podľa § 536 a nasl. zákona č. 513/1991 Zb. Obchodný zákonník v znení neskorších predpisov

(ďalej ako „Zmluva“)

medzi zmluvnými stranami:

Objednávateľ a nadobúdateľ licencie (ďalej ako "Objednávateľ"):

obchodné meno: **Centrum vedecko-technických informácií SR**

Sídlo: Lamačská cesta 8/A, 811 04 Bratislava

IČO: 00 151 882

DIČ: 2020798395

IČ DPH: SK 2020798395

v mene ktorého koná: prof. PharmDr. Ján Kyselovič, CSc., generálny riaditeľ

bankové spojenie: Štátna pokladnica

IBAN: SK05 8180 0000 0070 0006 4743

právna forma: príspevková organizácia

kontaktná osoba: meno, tel., mail

a

Zhotoviteľ a poskytovateľ licencie (ďalej ako "Zhotoviteľ"):

obchodné meno:

Sídlo:

právna forma:

IČO:

DIČ:

IČ DPH:

zapísaný v registri:

v mene ktorého koná:

bankové spojenie:

IBAN:

SWIFT:

kontaktná osoba: meno, tel., mail

Objednávateľ a Zhotoviteľ spolu ďalej ako "Zmluvné strany" a každý samostatne ako "Zmluvná strana"

**Článok I**

**Úvodné ustanovenia**

1. Centrum vedecko-technických informácií SR je štátnou príspevkovou organizáciou napojenou na štátny rozpočet, ktorá je verejným obstarávateľom v zmysle ustanovenia § 7 ods. 1 písm. d) zákona č. 343/2015 Z. z. o verejnom obstarávaní a o zmene a doplnení niektorých zákonov.
2. Na základe vyhodnotenia ponúk vo Verejnom obstarávaní bola vybratá ponuka Zhotoviteľa ako ponuka úspešného uchádzača. Vzhľadom na túto skutočnosť a predloženú ponuku Zhotoviteľa sa Zmluvné strany v slobodnej vôli a v súlade s platnými právnymi predpismi rozhodli uzatvoriť túto Zmluvu, ktorá upravuje práva a povinnosti Zmluvných strán pri dodaní/vykonaní predmetu zákazky Zhotoviteľom Objednávateľovi.
3. Zhotoviteľ vyhlasuje, že je osoba oprávnená na uzatvorenie tejto Zmluvy v zmysle zákona č. 315/2016 Z. z. o registri partnerov verejného sektora a má splnené z toho vyplývajúce povinnosti.
4. Objednávateľ vyhlasuje, že spĺňa všetky podmienky a požiadavky v tejto Zmluve stanovené, je oprávnený túto Zmluvu uzatvoriť a riadne plniť záväzky v nej obsiahnuté a je oprávnený s obsahom Diela nakladať spôsobom, aký je predpokladaný podľa tejto Zmluvy, alebo si takéto oprávnenie zabezpečí.
5. Zmluvné strany vyhlasujú, že údaje uvedené v záhlaví tejto Zmluvy sú pravdivé a aktuálne a zaväzujú sa bez meškania oznámiť druhej Zmluvnej strane každú zmenu, ktorá by mohla mať vplyv na plnenie zmluvných záväzkov. Sú si vedomé, že pri neoznámení takejto skutočnosti budú znášať následky, ktoré môžu druhej Zmluvnej strane z neznalosti týchto údajov vzniknúť.
6. V prípade rozporu medzi ustanoveniami samotného textu tejto Zmluvy a jej prílohami je rozhodujúce, čo je uvedené v jednotlivých ustanoveniach samotného textu tejto Zmluvy.
7. Každý odkaz na túto Zmluvu znamená odkaz na samotný text tejto Zmluvy ako aj všetky jej prílohy v aktuálnom znení, pokiaľ nie je vyslovene uvedené inak.
8. Pokiaľ nie je výslovne uvedené inak, pojmy uvedené s veľkým začiatočným písmenom majú význam, ktorý je im priradený v Zmluve.
9. Slová uvedené v jednotnom čísle zahŕňajú aj množné číslo a naopak, slová uvedené v jednom rode zahŕňajú aj iný rod a slová uvedené iba ako osoby zahŕňajú aj firmy a spoločnosti a naopak.
10. Nadpisy v tejto Zmluve slúžia len prehľadnosti a pri výklade zmluvných ustanovení sa neberú do úvahy. Rovnako ich nemožno považovať ani za definície, zmeny či objasnenia zmluvných ustanovení.

**Článok II**

**Výklad pojmov**

1. Cena - Zmluvná cena, ktorú je Objednávateľ povinný zaplatiť Zhotoviteľovi za vykonané Dielo, ktoré tvorí predmet Zmluvy.
2. CRZ - Centrálny register zmlúv podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov, prevádzkovaný Úradom vlády Slovenskej republiky.
3. Dielo - predmet Zmluvy a je charakterizované príslušnou Špecifikáciou v Zmluve.
4. Zhotoviteľ - na účely tejto Zmluvy označenie Zmluvnej strany Zmluvy, ktorá sa Zmluvou zaväzuje druhej Zmluvnej strane (Objednávateľovi) zhotoviť pre Objednávateľa Dielo za dohodnutú zmluvnú Cenu.
5. Objednávateľ - označenie Zmluvnej strany Zmluvy, ktorá sa Zmluvou zaväzuje od druhej Zmluvnej strany prevziať riadne a včas vykonané Dielo a  zaplatiť zaň dohodnutú zmluvnú Cenu.
6. Plnenie - všeobecné označenie pre Dielo, ktoré je súčasťou predmetu Zmluvy.
7. Subdodávateľ - hospodársky subjekt, ktorý uzavrie alebo uzavrel s úspešným uchádzačom (Zhotoviteľom) písomnú odplatnú zmluvu na plnenie určitej časti zákazky.
8. Špecifikácia - súbor vlastností Diela definovaných v Opise predmetu zákazky.
9. Verejné obstarávanie - pravidlá a postupy podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“), ktorými sa zadávajú zákazky, koncesie a súťaže návrhov.

**Článok III**

**Predmet Zmluvy**

1. Predmetom tejto Zmluvy je
2. záväzok Zhotoviteľa vykonať pre Objednávateľa dielo spolu dohľadom počas celej doby realizácie expozície podľa Špecifikácie uvedenej v Prílohe č. 1 a podľa scenára expozície a za podmienok stanovených touto Zmluvou a to: Návrh vizuálnej identity múzea a komplexného architektonického, grafického, výtvarného, audiovizuálneho, priestorového a technického riešenia expozície a s ňou súvisiacich priestorov (ďalej ako „Dielo“),
3. záväzok Zhotoviteľa poskytnúť Objednávateľovi majetkové práva duševného vlastníctva k Dielu v súlade s článkom VII Zmluvy,
4. záväzok Objednávateľa uhradiť Zhotoviteľovi za zhotovené Dielo Cenu dohodnutú v tejto Zmluve a ďalej mu poskytnúť nevyhnutnú súčinnosť v rozsahu uvedenom v tejto Zmluve a v jej prílohách.
5. Zhotoviteľ vyhlasuje, že sa komplexne a úplne oboznámil s dokumentáciou na zhotovenie Diela (najmä s Prílohou č. 1 a scenárom expozície, ktorý mu poskytol Objednávateľ), pričom táto dokumentácia nemá žiadne vady, ktoré by bránili zhotoveniu Diela a je možné podľa nej Dielo riadne zhotoviť.

**Článok IV**

**Práva a povinnosti Zmluvných strán**

1. Zhotoviteľ je povinný zhotoviť Dielo s náležitou odbornou starostlivosťou, v súlade so Špecifikáciou podľa Zmluvy, na svoje náklady a na svoje nebezpečenstvo, v zodpovedajúcej kvalite, riadne, v dohodnutom čase a mieste plnenia a v súlade s pokynmi Objednávateľa.
2. Zhotoviteľ sa zaväzuje zhotoviť Dielo, ktoré je v súlade s aktuálne platnými a účinnými právnymi predpismi Slovenskej republiky a v súlade s platnými technickými normami záväznými pre takéto Dielo.
3. Zhotoviteľ sa zaväzuje pri zhotovení Diela dodržiavať bezpečnostné, technické a iné prevádzkové predpisy a smernice Objednávateľa, prípadne iné vnútorné predpisy, s ktorými ho Objednávateľ riadne a včas preukázateľne oboznámi.
4. Zhotoviteľ je povinný písomne oznámiť Objednávateľovi bez zbytočného odkladu všetky zmeny týkajúce sa najmä jeho identifikačných a kontaktných údajov uvedených v Zmluve, predmetu činnosti, vstupu do likvidácie, alebo začatia konania podľa zákona č. 7/2005 Z. z. o konkurze a reštrukturalizácii a o zmene a doplnení niektorých zákonov.
5. Zhotoviteľ sa zaväzuje včas oznámiť Objednávateľovi všetky prekážky a skutočnosti, ktoré by mohli spôsobiť omeškanie Zhotoviteľa s riadnym a včasným zhotovením Diela, nemožnosť dodatočného zhotovenia Diela, alebo by odôvodňovali posun záväzného termínu pre zhotovenie Diela.
6. Objednávateľ sa zaväzuje poskytnúť Zhotoviteľovi za účelom riadneho dodania zhotovenia Diela v potrebnej dobe nevyhnutnú súčinnosť. Súčinnosťou Objednávateľa sa nerozumie plnenie alebo suplovanie povinností Zhotoviteľa vyplývajúcich z tejto Zmluvy či príslušných všeobecne záväzných právnych predpisov.
7. Ak je Zhotoviteľ v omeškaní s včasným zhotovením Diela, a také omeškanie predstavuje podstatné porušenie Zmluvy Zhotoviteľom, je Objednávateľ oprávnený Dielo zhotovené v omeškaní odoprieť a neprevziať, ak to bez zbytočného odkladu oznámi Zhotoviteľovi. V takom prípade je tiež Objednávateľ oprávnený od Zmluvy odstúpiť.
8. Objednávateľ je oprávnený pokynmi usmerňovať výkon Diela a plnenie povinností Zhotoviteľa v zmysle Zmluvy, pričom také pokyny Objednávateľa nesmú ísť nad rámec Zmluvy, dopĺňať ju ani ju meniť. V prípade, ak Zhotoviteľ o to Objednávateľa požiada, Objednávateľ je povinný vyhotoviť pokyn podľa tohto bodu písomne a doručiť ho Zhotoviteľovi. Pokyny Objednávateľa v zmysle tohto bodu článku a vyhotovené v súlade s týmto bodom článku sú pre Zhotoviteľa záväzné.
9. Zhotoviteľ sa zaväzuje bez zbytočného odkladu písomne upozorniť Objednávateľa na prípadnú nevhodnú povahu jeho pokynov alebo vecí prevzatých Zhotoviteľom od Objednávateľa na účely vykonania Diela, ak takú nevhodnosť Zhotoviteľ zistil, alebo mohol Zhotoviteľ zistiť pri vynaložení odbornej starostlivosti potrebnej na zhotovenie Diela. Zhotoviteľ, ktorý poruší svoju povinnosť v zmysle tohto bodu článku, zodpovedá za vady Diela spôsobené použitím nevhodných vecí Objednávateľa alebo nevhodných pokynov Objednávateľa. Ak Zhotoviteľ včas upozornil Objednávateľa na nevhodnú povahu jeho pokynu, Zhotoviteľa taký pokyn zaväzuje len ak Objednávateľ bez zbytočného odkladu písomne oznámil Zhotoviteľovi, že na takom pokyne napriek upozorneniu na jeho nevhodnosť Objednávateľ trvá. Zhotoviteľ však nenesie zodpovednosť za prípadné vady Diela, a iné negatívne následky spojené s dodržaním takého pokynu, na ktoré Objednávateľa vyslovene upozornil. Ustanovenie tohto bodu sa primerane použije aj na veci, prevzaté Zhotoviteľom od Objednávateľa za účelom realizácie Diela, na nevhodnosť ktorých Zhotoviteľ Objednávateľa upozornil v súlade s týmto bodom článku.
10. Objednávateľ si vyhradzuje právo kontrolovať stav, rozsah a kvalitu výstupov zo všetkých aktivít a to už vo fáze pred odovzdaním dokumentácie resp. predmetu Zmluvy alebo jeho časti a Zhotoviteľ je povinný takúto kontrolu Objednávateľovi umožniť. Ak Objednávateľ zistí, že Zhotoviteľ vykonáva Dielo v rozpore s povinnosťami podľa Zmluvy, je oprávnený dožadovať sa toho, aby Zhotoviteľ odstránil alebo napravil takéto porušenie povinností na svoje náklady a v primeranej lehote určenej Objednávateľom.
11. Dielo po jeho ukončení podlieha preberaciemu konaniu, v mieste realizácie Diela v termíne vzájomne vopred dohodnutom medzi Objednávateľom a Zhotoviteľom. Ak sa Zmluvné strany nedohodnú na čase konania preberacieho konania inak, uskutoční sa preberacie konanie v posledný deň lehoty pre vykonanie Diela. Účelom preberacieho konania je preveriť dohodnutým spôsobom, spôsobom obvyklým a primeraným povahe Diela, či Dielo svojimi vlastnosťami zodpovedá Špecifikácii a ostatným požiadavkám v zmysle Zmluvy.
12. Dielo sa považuje za zhotovené, odovzdané a Objednávateľom prevzaté momentom podpísania Preberacieho protokolu ohľadom Diela Objednávateľom, alebo Objednávateľom poverenou osobou vopred oznámenou Zhotoviteľovi, na základe úspešného výsledku preberacieho konania, v ktorom Objednávateľ potvrdí vykonanie a prevzatie Diela bez akýchkoľvek vád alebo s výhradou odstránenia vád nebrániacich riadnemu užívaniu Diela.

**Článok V**

**Miesto a čas plnenia Zmluvy**

1. Miestom plnenia je Múzeum školstva a pedagogiky (MŠaP), Charkovská 1, 841 07 Bratislava.
2. Zhotoviteľ je povinný dodať zhotovené Dielo Objednávateľovi v čase dohodnutom pre príslušné Plnenie nasledovne:
3. Návrh vizuálnej identity múzea musí byť dodaný najneskôr do 4 (slovom: štyroch) mesiacov odo dňa účinnosti Zmluvy,
4. Návrh riešenia expozície a s ňou súvisiacich priestorov musí byť dodaný najneskôr do 7 (slovom: siedmych) mesiacov odo dňa účinnosti Z.
5. Zhotoviteľ je oprávnený nárokovať si predĺženie lehoty plnenia počas trvania Zmluvy, ak a iba do tej miery, v akej je dodanie, poskytnutie či vykonanie daného Diela zapríčinené omeškaním Objednávateľa alebo okolnosťami vylučujúcimi zodpovednosť v zmysle ustanovenia § 374 Obchodného zákonníka. Po dobu meškania Zhotoviteľa s vykonaním Diela z dôvodov podľa predošlej vety, Zhotoviteľ nie je v omeškaní s plnením svojej povinnosti.

Článok VI

**Cena a platobné podmienky**

1. Cena za zhotovenie Diela je stanovená dohodou Zmluvných strán v zmysle § 3 zákona NR SR č. 18/1996 Z. z. o cenách ako cena pevná, konečná a nemenná.
2. Súčasťou Ceny za vykonanie Diela sú tiež náklady na odplatu za udelenie všetkých licencií a súhlasov udeľovaných Zhotoviteľom vo vzťahu k Dielu Objednávateľovi podľa Zmluvy.
3. Cena predstavuje odplatu za splnenie všetkých zmluvných záväzkov Zhotoviteľa vyplývajúcich zo Zmluvy a pokrýva tiež všetky a akékoľvek interné či externé náklady alebo výdavky Zhotoviteľa na splnenie Zmluvy, t. j. na riadne a včasné dodanie, poskytnutie a vykonanie Diela ako aj primeraného zisku, ak Zmluva, alebo príslušné všeobecne záväzné právne predpisy neustanovujú inak.
4. Celková Cena za predmet Zmluvy je xxx,- eur bez DPH (slovom: xxx eur). Cena s DPH je xxx,- eur. Podrobná cenová kalkulácia celkovej zmluvnej ceny tvorí Prílohu č. tejto Zmluvy.
5. Pokiaľ je Cena v Zmluve uvedená bez DPH, k príslušnej Cene bude Zhotoviteľ, ktorý je osobou registrovanou pre daň z pridanej hodnoty, účtovať aj daň z pridanej hodnoty v súlade s príslušnými všeobecne záväznými právnymi predpismi platnými a účinnými v deň vzniku daňovej povinnosti a Objednávateľ sa zaväzuje ju uhradiť spolu s Cenou. Pre vylúčenie pochybností platí, že pokiaľ Zhotoviteľ v momente uzavretia Zmluvy nebol osobou registrovanou pre daň z pridanej hodnoty, nie je oprávnený k príslušnej Cene navyše účtovať DPH a Cena je v takom prípade považovaná za Cenu konečnú vrátane DPH.
6. Zálohy a preddavky na účely úhrady Ceny alebo jej časti sa neposkytujú.
7. Právo fakturovať cenu za Dielo vzniká Zhotoviteľovi po podpise Preberacieho protokolu o  odovzdaní Diela Objednávateľovi.
8. Podkladom pre úhradu Ceny je faktúra - daňový doklad vystavená Zhotoviteľom po vzniku nároku Zhotoviteľa na zaplatenie Ceny a doručená Objednávateľovi, majúca tieto náležitosti: obchodné meno a sídlo, IČO, DIČ, IČ DPH Zhotoviteľa, meno, sídlo, IČO, DIČ, IČ DPH Objednávateľa, číslo Zmluvy, číslo faktúry, deň odoslania a deň splatnosti faktúry, označenie finančného ústavu a číslo účtu, na ktorý má byť platba poukázaná, výšku ceny bez dane, sadzbu dane, fakturovanú sumu celkom vrátane DPH, podpis oprávnenej osoby. Zhotoviteľ zároveň súhlasí a vyhlasuje, že lehota splatnosti nie je v hrubom nepomere k právam a povinnostiam vyplývajúcim z tejto Zmluvy.
9. Povinnou prílohou faktúry Zhotoviteľa je Preberací protokol ohľadom Diela, ktorý v súlade so Zmluvou preukazuje vykonanie Diela, ktoré je predmetom fakturácie.
10. Faktúra musí byť doručená Objednávateľovi na adresu jeho sídla uvedenú v záhlaví tejto Zmluvy.
11. Lehota splatnosti faktúry je na základe vzájomnej dohody Zmluvných strán dohodnutá na 30 (slovom: tridsať) kalendárnych dní odo dňa jej doručenia Objednávateľovi.
12. Objednávateľ je oprávnený namietať vecnú a formálnu správnosť a úplnosť faktúry či jej povinných príloh najneskôr do dňa splatnosti predmetnej faktúry Zhotoviteľovi vrátením faktúry s uvedením konkrétnych formálnych či vecných výhrad Objednávateľa voči predmetnej faktúre. Ak Objednávateľ vráti faktúru Zhotoviteľovi v súlade s týmto  bodom, lehota splatnosti faktúry sa pretrhne a doručením opravenej faktúry Zhotoviteľa začína plynúť nová lehota splatnosti faktúry.
13. Objednávateľ si splní svoj záväzok zaplatiť Cenu bankovým prevodom v prospech účtu Zhotoviteľa, ktorý je uvedený v Zmluve. Za deň zaplatenia fakturovanej sumy sa považuje deň pripísania peňažnej sumy na bankový účet Zhotoviteľa.
14. Objednávateľ bude akceptovať aj predloženie zaručenej elektronickej faktúry v súlade s podmienkami zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov.

**Článok VII**

**Vlastnícke práva, práva duševného vlastníctva a licencie**

1. Ak zhotovenie Diela alebo jeho súčasť tvorí aj vytvorenie alebo zabezpečenie vytvorenia nového autorského diela, alebo iného predmetu práv duševného či priemyselného vlastníctva, v rozsahu v akom to príslušné všeobecne záväzné kogentné právne predpisy vyslovene nezakazujú, Zhotoviteľ momentom prevzatia Diela Objednávateľom prevádza na Objednávateľa všetky práva viažuce sa k takémuto autorskému dielu alebo predmetu práv duševného vlastníctva, bez obmedzenia na to, či ide v danom prípade o majetkové autorské práva, práva ku know-how, práva na (technické) riešenie (patent), práva na design či úžitkový vzor, alebo iné práva duševného či priemyselného vlastníctva tak, aby Objednávateľ bol výlučne a neobmedzene oprávnený tieto nerušene a neobmedzene aplikovať, užívať, požívať, šíriť, rozmnožovať, prepracovať, spracovať, adaptovať, ďalej vyvíjať, chrániť, vrátane práva na zabezpečenie patentovej ochrany k riešeniu, práva na ochranu designu, práva na ochranu úžitkovým vzorom resp. obdobné spôsoby ochrany príslušných práv duševného a priemyselného vlastníctva a nakladať s nimi bez osobitného súhlasu Zhotoviteľa, pričom jednorazová odmena za prevod je obsiahnutá v cene Diela.
2. V rozsahu, v akom príslušné všeobecne záväzné kogentné právne predpisy neumožňujú prevod práv tak ako je uvedené vyššie v bode 1 tohto Článku, Zhotoviteľ poskytuje Objednávateľovi momentom prevzatia Diela Objednávateľom trvalú, výhradnú a neobmedzenú, bez osobitného súhlasu Zhotoviteľa prevoditeľnú licenciu (súhlas) na používanie takéhoto autorského diela a/alebo takýchto predmetov práv duševného a priemyselného vlastníctva tak, aby Objednávateľ bol výlučne a neobmedzene oprávnený tieto nerušene pod svojim vlastným obchodným menom akýmkoľvek známym spôsobom aplikovať, užívať, požívať, šíriť, rozmnožovať, prepracovať, spracovať, adaptovať, ďalej vyvíjať a nakladať s nimi na ľubovoľný účel, prípadne v rovnakom rozsahu ich previesť či poskytnúť čiastočne alebo v celosti tretej strane, pričom takáto licencia sa poskytuje bezodplatne.
3. Ak súčasťou alebo výsledkom Diela Zhotoviteľ pre Objednávateľa vytvorí a predloží hmotnú vec, dokument alebo tovar, Objednávateľ momentom prevzatia Diela nadobúda vlastnícke právo k takejto hmotnej veci, dokumentu alebo tovaru. Dokument alebo tovar dodaný Zhotoviteľom bude Objednávateľ oprávnený používať najmä, avšak nielen výlučne spôsobom vyplývajúcim z účelu, na ktorý bol vytvorený.
4. Zhotoviteľ vyhlasuje, že:
5. Dielo nebude zaťažené právom tretej osoby a bude bez právnych vád. V prípade zistenia právnych vád je Zhotoviteľ povinný bezodkladne upraviť Dielo tak, aby nenarušovalo práva tretích osôb, inak zodpovedá za škodu týmto vzniknutú Objednávateľovi,
6. ak pri realizácii Diela použije materiály, práce a/alebo dokumentáciu, ktoré sú chránené autorskými alebo inými právami, tieto riadne vysporiada najneskôr dňom podpisu Preberacieho protokolu o odovzdaní Diela.
7. Zhotoviteľ sa zaväzuje, že ak sa preukáže nepravdivé vyhlásenie podľa predchádzajúceho bodu, z takéhoto dôvodu nahradiť Objednávateľovi akúkoľvek škodu, ktorá Objednávateľovi vznikne v dôsledku nepravdivého vyhlásenia a uplatnených nárokov tretích osôb, a to v plnej výške a bez akéhokoľvek obmedzenia.
8. Zhotoviteľ sa zaväzuje poskytnúť Objednávateľovi akúkoľvek a všetku účinnú pomoc a uhradiť akékoľvek a všetky náklady a výdavky, ktoré vznikli/vzniknú Objednávateľovi v súvislosti s uplatnením nárokov tretej osoby.
9. Objednávateľ sa zaväzuje neodkladne informovať Zhotoviteľa o každom nároku vznesenom treťou osobou.

**Článok VIII**

**Komunikácia**

1. Všetky dokumenty, oznámenia, žiadosti, správy, výzvy, požiadavky a ostatné písomnosti určené Zmluvnej strane (ďalej len „písomnosti“) musia byť doručené, ak táto Zmluva neustanovuje inak:
2. formou e-mailu, pri bežnej komunikácii zaslaním spätného potvrdzujúceho e-mailu príjemcom, pričom za spätný potvrdzujúci e-mail príjemcu sa nepovažuje správa automaticky vygenerovaná systémom, ale slovné potvrdenie prevzatia. Prijímajúca Zmluvná strana je povinná doručiť odosielajúcej Zmluvnej strane potvrdenie o prijatí e-mailu do 48 (slovom: štyridsaťosem) hodín, inak sa bude takýto email považovať za nedoručený. Pre potreby doručovania prostredníctvom elektronickej pošty (e–mail) sa použije nižšie uvedená adresa Zmluvnej strany, dokým príslušná Zmluvná strana neurčí inak;

Zodpovedné kontaktné osoby Objednávateľa:

Zodpovedná kontaktná osoba Zhotoviteľa:

1. poštou, kuriérom alebo v prípade osobného doručovania, doručením písomnosti adresátovi s tým, že v prípade doručovania prostredníctvom pošty musí byť písomnosť zaslaná doporučene s doručenkou preukazujúcou doručenie na adresu príslušnej Zmluvnej strany. V prípade doručovania inak ako poštou, je možné písomnosť doručovať aj na inom mieste ako na adrese príslušnej Zmluvnej strany, ak sa na tomto mieste Zmluvná strana v čase doručenia zdržuje. Za doručenú písomnosť v súvislosti s touto Zmluvou druhej strane sa považuje: osobné doručenie písomnosti druhej strane, ktorá je povinná potvrdiť prevzatie písomnosti, k doručeniu môže dôjsť priamo oprávnenou osobou strany alebo prostredníctvom kuriéra, a to oprávnenej osobe druhej strany; ak strana odmietne prevziať písomnosť, považuje sa táto písomnosť za doručenú odmietnutím jej prevzatia, alebo zaslanie písomnosti ako doporučenej poštovej zásielky prostredníctvom pošty; v prípade, ak sa zaslaná zásielka vráti späť ako nedoručená z akéhokoľvek dôvodu, sa táto považuje za doručenú dňom jej vrátenia.
2. Každá komunikácia týkajúca sa platnosti alebo účinnosti Zmluvy, jej zániku či zmeny musí byť písomná a doručovaná výhradne poštou ako doporučená zásielka, kuriérom alebo osobne.
3. Objednávateľ a Zhotoviteľ sa zaväzujú bezodkladne oznámiť druhej Zmluvnej strane akúkoľvek zmenu svojich kontaktných údajov uvedených v záhlaví tejto Zmluvy.
4. Jazyk Zmluvy a celej písomnej komunikácie medzi Objednávateľom a Zhotoviteľom, ako aj tretími osobami v súvislosti so Zmluvou, je slovenský jazyk, ak Zmluva vyslovene neuvádza, alebo sa Zmluvné strany nedohodnú inak.
5. Pre vylúčenie pochybností, oznámenie o zmene kontaktných údajov, najmä mien osôb, adries sídla, elektronickej pošty, telefonických kontaktov, čísiel bankového účtu Zmluvných strán sa nepovažuje za zmenu Zmluvy resp. jej príloh.

Článok IX

Subdodávatelia

1. Zhotoviteľ je oprávnený zveriť časť Plnenia tretej osobe (subdodávateľovi) iba v rozsahu (podiel subdodávok a subdodávateľ) uvedenom v Prílohe č. 3 tejto Zmluvy.
2. Každý subdodávateľ musí mať oprávnenie poskytnúť Plnenie k tej časti predmetu zákazky, ktorú má subdodávateľ plniť.
3. Pri poskytnutí Plnenia prostredníctvom subdodávateľov je Zhotoviteľ plne zodpovedný voči Objednávateľovi za včasné a riadne poskytnutie Plnenia akoby ho vykonával sám.
4. V prípade, ak Zhotoviteľ zverí časť poskytnutia Plnenia inému subdodávateľovi ako uviedol v Prílohe č. 3 tejto Zmluvy, je povinný oznámiť Objednávateľovi každého takéhoto subdodávateľa minimálne 5 (slovom: päť) pracovných dní pred zmenou subdodávateľa.
5. Zároveň každý takýto subdodávateľ, ktorý má povinnosť zapisovať sa do registra partnerov verejného sektora v súlade s § 11 ZVO, musí byť zapísaný v registri partnerov verejného sektora.
6. Objednávateľ odmietne subdodávateľa písomným oznámením Zhotoviteľovi zaslaným do 5 (slovom: piatich) pracovných dní odo dňa doručenia oznámenia o zmene subdodávateľa v prípade, ak:
7. subdodávateľ nemá oprávnenie poskytnúť Plnenie k tej časti predmetu Zákazky, ktorú má subdodávateľ plniť,
8. poskytne nepravdivé alebo skreslené informácie,
9. nie je zapísaný v registri partnerov verejného sektora, ak má povinnosť zapisovať sa do registra partnerov verejného sektora.
10. Subdodávateľ môže začať poskytovať Plnenie iba po písomnom odsúhlasení Objednávateľom. Zhotoviteľ je zároveň povinný zabezpečiť, aby subdodávateľ nezadal ďalšiemu subdodávateľovi žiadne plnenie na vykonaní časti Zákazky jemu zadanej Zhotoviteľom.
11. Zhotoviteľ alebo jeho subdodávateľ v súlade s § 11 ZVO, ktorí majú povinnosť zapisovať sa do registra partnerov verejného sektora musia byť platne zapísaní v registri partnerov verejného sektora počas celej platnosti Zmluvy.

**Článok X**

**Zodpovednosť za kvalitu a záručná doba**

1. Zhotoviteľ sa zaväzuje, že Dielo bude Objednávateľovi dodané v súlade a v rozsahu, v kvalite a za podmienok dohodnutých v tejto Zmluve a v jej prílohách. Zhotoviteľ nesie plnú objektívnu zodpovednosť, bez možnosti zbavenia sa jej, za bezchybnosť Diela. Zhotoviteľ je osobitne zodpovedný, aby Dielo vrátane akejkoľvek jeho časti spĺňalo ku dňu podpisu Preberacieho protokolu všetky legislatívne a technické parametre v zmysle ustanovení Zmluvy a Prílohy č.1.
2. Zmluvné strany sa budú riadiť ustanoveniami § 560 a nasl. Obchodného zákonníka, ktoré upravujú nároky zo zodpovednosti za vady.
3. Predmet plnenia Zmluvy, resp. jeho časť má vady, najmä ak predmet plnenia Zmluvy resp. jeho časť nebol/a vykonaný/á a dodaný/á Objednávateľovi za podmienok uvedených v tejto Zmluve a v jej prílohách alebo nespĺňa požiadavky uvedené v Zmluve a v Prílohe č.1.
4. Zhotoviteľ zodpovedá aj za skryté vady, ktoré má predmet plnenia Zmluvy vrátane jeho častí v okamihu odovzdania predmetu plnenia Zmluvy, a/alebo jeho časti, a to aj v prípade, keď sa vada stane zjavnou až po tomto okamihu a počas záručnej doby.
5. Prípadné vady plnenia predmetu Zmluvy alebo jeho častí bude Objednávateľ reklamovať písomne u Zhotoviteľa ihneď po zistení vady.
6. Záručná doba na Dielo, vrátane akejkoľvek jeho časti v zmysle tejto Zmluvy začína plynúť odo dňa odovzdania Diela (podpísania Preberacieho protokolu) a trvá 24 (slovom: dvadsaťštyri) mesiacov.
7. Záručná doba neplynie po dobu, počas ktorej Objednávateľ nemôže užívať predmet Zmluvy pre jeho vady, za ktoré zodpovedá Zhotoviteľ.
8. V prípade, že sa počas záručnej prevádzky zistia vady, resp. dodatočne chýbajúca funkcionalita v zmysle Prílohy č. 1 tejto Zmluvy, Objednávateľ riadne vady alebo chýbajúce funkčnosti odovzdá Zhotoviteľovi, ktorý je ich povinný bezodkladne odstrániť alebo sprevádzkovať chýbajúcu funkcionalitu.
9. Zhotoviteľ nie je zodpovedný za prípadné vady, ak sa preukáže, že boli spôsobené v dôsledku používania Diela, ktoré je v rozpore s určením a podmienkami stanovenými v Zmluve a jej prípadných dodatkoch a súvisiacej dokumentácie.
10. V prípade, že Zhotoviteľ nebude schopný vadu úplne alebo z časti odstrániť, je Objednávateľ oprávnený požadovať primerané zníženie Ceny stanovenej v Zmluve alebo primeranú kompenzáciu, alebo je oprávnený od Zmluvy odstúpiť.

**Článok XI**

**Postúpenie a započítanie**

1. Zhotoviteľ bez predchádzajúceho písomného súhlasu Objednávateľa nie je oprávnený postúpiť a ani inak nakladať s pohľadávkami vyplývajúcimi zo Zmluvy.
2. Zhotoviteľ nie je oprávnený jednostranne si započítať akékoľvek svoje pohľadávky voči Objednávateľovi vyplývajúce mu zo Zmluvy voči pohľadávkam Objednávateľa.
3. Postúpenie alebo započítanie pohľadávky v rozpore s bodom 1. a 2. tohto článku Zmluvy je neplatné.
4. Objednávateľ je oprávnený jednostranným úkonom alebo dohodou s Zhotoviteľom započítať si akékoľvek svoje pohľadávky vzniknuté na základe Zmluvy (vrátane pohľadávok na zmluvné pokuty a náhradu škody) voči pohľadávkam Zhotoviteľa, ktoré má voči Objednávateľovi, a to bez ohľadu na splatnosť započítavaných pohľadávok.
5. Objednávateľ je oprávnený jednostranne previesť všetky práva a povinnosti vyplývajúce z tejto Zmluvy (vrátane licencií a sublicencií) na tretiu osobu, ktorá namiesto Objednávateľa nadobudne na základe všeobecne záväzného právneho predpisu, rozhodnutia orgánu verejnej moci alebo iného normatívneho a/alebo individuálneho právneho aktu kompetenciu spravovať a riadiť Dielo. Na tento účel Zhotoviteľ udeľuje výslovný a neodvolateľný súhlas. Oprávnenie Objednávateľa podľa prvej vety bude uplatnené na základe písomného oznámenia zaslaného Zhotoviteľovi Objednávateľom alebo subjektom, na ktorého prechádzajú práva a povinnosti; účinky prevodu práv a povinností nastávajú momentom doručenia tohto písomného oznámenia Zhotoviteľovi, čím Objednávateľovi zaniká právne postavenie Zmluvnej strany podľa Zmluvy na strane Objednávateľa a subjekt nadobúdajúci práva a povinnosti sa stáva Objednávateľom podľa Zmluvy.

**Článok XII**

**Zodpovednosť za škodu**

1. Zhotoviteľ sa zaväzuje nahradiť Objednávateľovi škodu, ktorú preukázateľne spôsobil pri plnení Zmluvy, a to bez obmedzenia. Zhotoviteľ sa zaväzuje nahradiť Objednávateľovi škodu až do výšky celkovej Ceny za predmet Zmluvy s DPH.
2. Nebezpečenstvo škody na dokumentoch, Diele, resp. jeho časti a na technických nosičoch (CD, DVD, USB) a vlastnícke právo k dokumentom a technickým nosičom prechádza na Objednávateľa dňom ich odovzdania podľa Zmluvy.
3. Zhotoviteľ si je pri uzatváraní tejto Zmluvy vedomý, že môže Objednávateľovi spôsobiť škodu okrem iného aj tým, že Dielo nebude zodpovedať jeho aktuálnej úprave obsiahnutej vo všeobecne záväznom právnom predpise (nariadení, zákone, smernici, podzákonnom právnom predpise), iných normatívnych dokumentoch vydaných orgánmi verejnej moci alebo inými nositeľmi verejnej moci na základe zákona, nariadenia, smernice alebo v súlade s nimi (najmä metodík, systémov riadenia), ktoré súvisia alebo môžu mať vplyv na Dielo, jeho funkčnú, obsahovú alebo inú časť. Za súlad Diela s akýmikoľvek predpismi podľa predchádzajúcej vety v čase odovzdania Diela nesie v plnom rozsahu a bez obmedzenia zodpovednosť Zhotoviteľ.
4. Ak sa vyskytnú udalosti, ktoré jednej alebo obom Zmluvným stranám čiastočne alebo úplne neumožnia plnenie ich povinností podľa Zmluvy, sú povinní sa o tom bez zbytočného omeškania informovať a spoločne podniknúť kroky k ich prekonaniu.
5. Nesplnenie tejto povinnosti zakladá nárok na náhradu škody pre tú Zmluvnú stranu, ktorá sa porušenia Zmluvy v tomto bode nedopustila.
6. Pre odstránenie pochybností, nároky Objednávateľa z vád predmetu plnenia Zmluvy, resp. jeho časti sa nedotýkajú jeho nárokov na náhradu škody alebo na zmluvnú pokutu alebo akýchkoľvek iných nárokov Objednávateľa, ktoré nie sú výslovne uvedené v Zmluve a v jej prílohách.
7. Nárok na náhradu škody vznesie poškodená Zmluvná strana listom - výzvou na odstránenie škody adresovanou poškodzujúcej Zmluvnej strane a na uvedenie do pôvodného stavu s poskytnutím primeranej, maximálne 30 (slovom: tridsať) dňovej lehoty. Ak uvedenie do pôvodného stavu nie je možné, alebo nenastane uvedenie do pôvodného stavu v lehote na tento účel poskytnutej zo strany poškodenej strany, poškodená strana vyčísli škody a zašle druhej Zmluvnej strane výzvu na ich úhradu; poškodzujúca Zmluvná strana je povinná poškodenej Zmluvnej strane vyčíslenú škodu uhradiť v lehote 10 (slovom: desať) pracovných dní od doručenia výzvy.

**Článok XIII**

**Zmluvné pokuty**

1. Ak je Zhotoviteľ v omeškaní s odovzdaním Diela, je Objednávateľ oprávnený požadovať za každý aj začatý deň omeškania zmluvnú pokutu vo výške 0,5 % z Ceny Diela až do plnej výšky Ceny Diela s DPH.
2. Zhotoviteľ nebude v omeškaní, ak záväzok na plnenie predmetu zákazky nemohol riadne a včas splniť pre okolnosti, ktoré po uzavretí tejto Zmluvy vznikli v dôsledku ním nepredvídateľných a neodvrátiteľných skutočností mimoriadnej povahy (vyššia moc) – lehoty pre plnenia alebo činnosti Zhotoviteľa sa predĺžia o dobu zodpovedajúcu dobe trvania takýchto okolností.
3. Zhotoviteľ nebude v omeškaní, ak mu Objednávateľ neposkytne požadovanú súčinnosť.
4. Ak Zhotoviteľ poruší akýkoľvek iný záväzok vyplývajúci mu zo Zmluvy vrátane jej príloh a tento nesplní ani v lehote 5 (slovom: päť) pracovných dní od doručenia výzvy Objednávateľa na jeho splnenie, Objednávateľovi vzniká nárok na zmluvnú pokutu vo výške 500,- eur (slovom: päťsto eur) za každé jednotlivé porušenie takéhoto záväzku až do výšky celkovej Ceny Diela.
5. V prípade omeškania Objednávateľa s úhradou faktúry Zhotoviteľa o viac ako 30 (slovom: tridsať) dní, je Zhotoviteľ oprávnený požadovať od Objednávateľa úrok z omeškania vo výške úrokovej sadzby 0,05 % z neuhradenej čiastky za každý deň omeškania.
6. Uplatnením nárokov Objednávateľa na zmluvné pokuty podľa Zmluvy nie sú dotknuté jeho nároky na náhradu škody, a to aj vo výške presahujúcej tieto zmluvné pokuty.
7. Zhotoviteľ je povinný uplatnené zmluvné pokuty Objednávateľovi uhradiť do 30 (slovom: tridsať) dní odo dňa doručenia výzvy na úhradu na účet Objednávateľa uvedený v záhlaví tejto Zmluvy.

**Článok XIV**

**Ochrana dôverných informácií a osobných údajov**

1. Za dôverné informácie sú na základe tejto Zmluvy stranami považované všetky informácie vzájomne poskytnuté alebo sprístupnené v ústnej alebo v písomnej forme, najmä informácie, ktoré sa strany dozvedeli v súvislosti s touto Zmluvou, ako aj know-how, ktorým sa rozumejú všetky poznatky obchodnej, výrobnej, technickej či ekonomickej povahy súvisiace s činnosťou Zmluvnej strany, ktoré majú skutočnú alebo aspoň potenciálnu hodnotu a ktoré nie sú v príslušných obchodných kruhoch bežne dostupné a majú byť chránené.
2. Žiadna zo Zmluvných strán nesmie sprístupniť tretej osobe dôverné informácie, ktoré pri plnení tejto Zmluvy získala od druhej Zmluvnej strany, ak táto Zmluva alebo príslušný všeobecne záväzný právny predpis neustanovuje inak.
3. Zmluvné strany môžu sprístupniť dôverné informácie za účelom plnenia tejto Zmluvy svojim zamestnancom, externým pracovníkom a subdodávateľom, orgánom alebo ich členom podieľajúcim sa na plnení podľa tejto Zmluvy za rovnakých podmienok, aké sú stanovené Zmluvným stranám v tomto článku, a to len v rozsahu nevyhnutnom pre riadne plnenie tejto Zmluvy. Ďalej ich môžu sprístupniť tretím osobám za účelom uskutočnenia právneho, účtového alebo daňového poradenstva a auditu niektorej zo Zmluvných strán, ak sú tieto osoby viazané povinnosťou ochrany informácií najmenej v rozsahu, aký je stanovený v tomto Článku Zmluvy.
4. Dôverné informácie týkajúce sa jednej zo Zmluvných strán budú považované Zmluvnými stranami za obchodné tajomstvo príslušnej Zmluvnej strany podľa príslušných ustanovení Obchodného zákonníka a obidve Zmluvné strany sa ho zaväzujú takto chrániť.
5. Ochrana informácií sa ďalej nevzťahuje na prípady, kedy:
	1. Zmluvná strana preukáže, že je táto informácia verejne dostupná, bez toho, aby túto dostupnosť spôsobila sama Zmluvná strana;
	2. Zmluvná strana preukáže, že mala túto informáciu k dispozícii ešte pred dátumom sprístupnenia druhou stranou, a že ju nenadobudla v rozpore so zákonom alebo s iným obmedzením sprístupnenia;
	3. môže Zmluvná strana získať bezodplatne túto informáciu od tretej osoby, ktorá nie je obmedzená v jej sprístupnení;
	4. získa Zmluvná strana od sprístupňujúcej Zmluvnej strany písomný súhlas sprístupňovať danú informáciu, a to aj dodatočne; alebo
	5. ak je sprístupnenie informácie vyžadované zákonom alebo záväzným rozhodnutím oprávneného orgánu,
	6. Zmluvná strana dospela k informácii nezávisle, vlastnou činnosťou.
6. Na žiadosť Objednávateľa Zhotoviteľ bezodkladne vráti Objednávateľovi alebo zničí dôverné informácie Objednávateľa, ktoré už nie sú potrebné pre účely plnenia tejto Zmluvy.
7. Zmluvné strany sa zaväzujú, že poučia svojich zamestnancov, štatutárne orgány, ich členov a subdodávateľov, ktorým sú sprístupnené dôverné informácie o povinnosti chrániť dôverné informácie v zmysle tohto Článku Zmluvy.
8. Pokiaľ budú informácie poskytnuté Objednávateľom, ktoré sú nevyhnutné na plnenie podľa tejto Zmluvy, obsahovať údaje podliehajúce režimu ochrany utajovaných skutočností, je Zhotoviteľ povinný postupovať v súlade s takými predpismi.
9. Povinnosť chrániť dôverné informácie uvedené v tomto Článku zaväzuje Zmluvné strany po dobu účinnosti tejto Zmluvy, ako aj po zániku ostatných záväzkov z tejto Zmluvy.
10. Všetky podklady poskytnuté Zhotoviteľovi a evidované údaje musia byť po ukončení obchodných vzťahov bez vyzvania odovzdané Objednávateľovi alebo podľa jeho rozhodnutia vymazané alebo skartované. Táto povinnosť sa vzťahuje aj na vyhotovené kópie. Toto ustanovenie neplatí v prípade vzájomných zmlúv súvisiacej dokumentácie medzi Zmluvnými stranami, ktoré ale nesmú byť bez súhlasu Objednávateľa sprístupnené tretej strane.

Článok XV

Ukončenie zmluvného vzťahu

1. Zmluva môže byť ukončená

a) vzájomnou dohodou Zmluvných strán,

b) odstúpením od Zmluvy v prípadoch stanovených touto Zmluvou alebo z dôvodov ustanovených zákonom a

c) výpoveďou.

1. Odstúpenie od Zmluvy nadobúda účinnosť dňom doručenia písomného oznámenia o odstúpení druhej Zmluvnej strane. Odstúpenie od Zmluvy, ako aj jeho právne účinky sa spravujú podľa ust. § 344 a nasl. Obchodného zákonníka.
2. Okrem prípadov uvedených v § 344 Obchodného zákonníka a prípadov podstatného porušenia Zmluvy označených v texte Zmluvy alebo v jej prílohách, je Objednávateľ oprávnený odstúpiť od Zmluvy najmä v prípade, ak:

a) si Zhotoviteľ opakovane (minimálne 2x) neplní svoje povinnosti vyplývajúce zo Zmluvy,

b) Zhotoviteľ opakovane (minimálne 2x) neodôvodnene odmietne alebo zanedbá plnenie pokynov, ktoré vydá poverená osoba Objednávateľa,

c) sa Zhotoviteľ stane spoločnosťou v kríze v zmysle § 67a Obchodného zákonníka, je v úpadku alebo ak je na majetok Zhotoviteľa začatá exekúcia, Zhotoviteľ vstúpil do likvidácie, preruší alebo skončí svoju podnikateľskú činnosť,

d) Zhotoviteľ alebo jeho štatutárny zástupca je právoplatne odsúdený za trestný čin spáchaný v súvislosti s výkonom jeho činnosti, alebo podnikaním, alebo trestný čin poškodzovania záujmov Európskych spoločenstiev,

e) Zhotoviteľ v procese verejného obstarávania alebo udeľovania grantov financovaných z rozpočtu Európskeho spoločenstva je prehlásený za subjekt, ktorý vážne porušil Zmluvu tým, že si neplní svoje zmluvné povinnosti,

f) u Zhotoviteľa došlo k predaju podniku alebo sa zmenili členovia skupiny Zhotoviteľov, ktorí sa zaviazali plniť Zmluvu,

g) Zhotoviteľ stratí právne predpoklady na riadne plnenie Zmluvy.

1. Objednávateľ má právo od Zmluvy odstúpiť v prípade, ak je to stanovené Zmluvou alebo Zhotoviteľ podstatným spôsobom porušuje svoje povinnosti podľa Zmluvy, alebo ak je podľa posúdenia Objednávateľa zjavné, že Zhotoviteľ nebude schopný riadne splniť všetky svoje povinnosti zo Zmluvy.
2. Odstúpenie od tejto Zmluvy sa nedotýka práva na náhradu škody, zmluvných pokút, práv vyplývajúcich zo zodpovednosti za vady ani iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení Zmluvy.
3. Pri odstúpení od Zmluvy Objednávateľ nie je povinný vrátiť Zhotoviteľovi akékoľvek plnenia poskytnuté Zhotoviteľom na základe Zmluvy a tieto plnenia sa doručením odstúpenia stávajú vlastníctvom Objednávateľa a súčasne Objednávateľ k nim nadobúda licenciu v zmysle Článku VII Zmluvy, ak k nim Objednávateľ nenadobudol vlastníctvo (resp. licenciu) ešte pred odstúpením. V prípade odstúpenia od Zmluvy sa už poskytnuté a/alebo riadne prebraté plnenia nevracajú a všetky plnenia, postupy a/alebo konania podľa Zmluvy sa zastavujú; Zhotoviteľ stráca nárok na akékoľvek finančné plnenie. Zmluvné strany vylučujú aplikáciu ustanovenia § 351 Obchodného zákonníka s výnimkou druhej vety odseku 1.
4. Zhotoviteľ je oprávnený odstúpiť od Zmluvy len v prípade, ak Objednávateľ ani na základe písomnej výzvy Zhotoviteľa v lehote minimálne 60 (slovom: šesťdesiat) kalendárnych dní od jej doručenia neodstráni podstatné porušenie Zmluvy. Podstatným porušením Zmluvy Objednávateľom sa rozumie situácia, keď je Objednávateľ v omeškaní s plnením povinnosti podľa Zmluvy viac ako 60 (slovom: šesťdesiat) kalendárnych dní.
5. Objednávateľ je oprávnený ukončiť Zmluvu písomnou výpoveďou doručenou Zhotoviteľovi a to aj bez uvedenia dôvodu s výpovednou lehotou jeden mesiac, ktorá začína plynúť dňom nasledujúcim po dni doručenia výpovede Zhotoviteľovi.

Za nepodstatné porušenie Zmluvy sa považuje nedodanie Diela v požadovanom množstve a kvalite. Na nároky z vadne dodaného diela sa vzťahujú ustanovenia § 437 Obchodného zákonníka, pričom lehota na odstránenie bude určená Objednávateľom podľa charakteru vád.

**Článok XVI**

**Záverečné ustanovenia**

1. Táto Zmluva nadobúda platnosť dňom jej podpísania zástupcami oboch Zmluvných strán a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky. Ak sa do troch mesiacov od uzavretia Zmluvy Zmluva nezverejní, platí, že k uzavretiu Zmluvy nedošlo.
2. Zmluvné strany sa dohodli, že Zmluva a právne vzťahy ňou založené a s nimi súvisiace sa budú spravovať právnym poriadkom Slovenskej republiky, predovšetkým Obchodným zákonníkom a zákonom č. 185/2015 Z. z. Autorský zákon.
3. Na záväzkový vzťah z tejto Zmluvy sa nepoužijú (všeobecné) obchodné podmienky žiadnej zo Zmluvných strán.
4. Zmluvné strany sa dohodli, že prípadné spory vyplývajúce zo zmluvných vzťahov tejto Zmluvy budú riešiť predovšetkým osobným rokovaním a až následne súdnou cestou, vecne príslušným súdom je všeobecný súd v mieste sídla Objednávateľa.
5. Žiadna zo Zmluvných strán nie je oprávnená bez predchádzajúceho písomného súhlasu druhej Zmluvnej strany postúpiť akékoľvek svoje práva alebo povinnosti vyplývajúce zo Zmluvy na tretiu stranu.
6. Ak sa zistí, že niektoré z ustanovení tejto Zmluvy je neplatné alebo neúčinné, neplatnosť alebo neúčinnosť ustanovenia nebude mať za následok neplatnosť alebo neúčinnosť ďalších ustanovení Zmluvy, ani samotnej Zmluvy. Zmluvné strany sa zaväzujú, že neplatné alebo neúčinné ustanovenie bez zbytočného odkladu nahradia tak, aby bol v čo najväčšom možnom rozsahu dosiahnutý účel, ktorý v čase uzavretia tejto Zmluvy sledovali neplatným alebo neúčinným ustanovením. Obdobne budú Zmluvné strany postupovať aj v prípade, ak sa zistí, že niektoré z ustanovení tejto Zmluvy je nevykonateľné.
7. Vedľajšie ústne dohody k Zmluve nejestvujú. Zmluva predstavuje úplné a komplexné dojednanie Zmluvných strán vo vzťahu k predmetu Zmluvy a nahrádza všetky predchádzajúce dohody a dohovory vo vzťahu k predmetu Zmluvy.
8. S výnimkami uvedenými v tejto Zmluve je túto Zmluvu možné meniť a dopĺňať len formou písomných dodatkov podpísaných oboma Zmluvnými stranami.
9. Táto Zmluva sa podpisuje v piatich rovnopisoch, pričom Objednávateľ obdrží tri vyhotovenia a Zhotoviteľ dve vyhotovenia.
10. Zmluvné strany vyhlasujú, že Zmluvu uzatvorili slobodne a vážne, nie v tiesni a ani za inak nápadne nevýhodných podmienok, jej obsahu porozumeli a preto ju po jej prečítaní na znak súhlasu vlastnoručne podpisujú.
11. Neoddeliteľnou súčasťou tejto Zmluvy sú nasledujúce prílohy:

Príloha č. 1 - Opis predmetu zákazky

Príloha č. 2 – Návrh na plnenie kritérií

Príloha č. 3 – Zoznam subdodávateľov

|  |  |  |  |  |
| --- | --- | --- | --- | --- |
| V Bratislave, dňaObjednávateľ:..........................................................prof. PharmDr. Ján Kyselovič, CSc. generálny riaditeľ CVTI SR |  |  |  | V ................ , dňaZhotoviteľ ..........................................................menofunkcia |